SKRIFTLIG FORESPØRGSEL E-0036/00

af Olivier Dupuis (TDI) til Kommissionen

(19. januar 2000)

Om: Projekt om en olierørledning fra Constanta til Trieste

Ifølge oplysninger i flere nyhedsorganer er to projekter om anlæg af en olierørledning at forbinde den rumænske havneby Constanta med den italienske havneby Trieste ved at blive undersøgt. Det første projekt gennemgås af det italienske selskab ENI og det andet af et amerikansk konsortium. Olierørledningen, som skal passere gennem Ungarn og Slovenien, skal også forsyne disse to lande, der har søgt om EU-medlemskab.

Mener Kommissionen ikke, at anlægget af en sådan olierørledning bør fremmes, især på baggrund af olieforureningen i Vendée og Bosporusstrædet for nylig og ikke mindst for at bryde Transkaukasiens isolation, sprede de central- og østeuropæiske landes energiforsyningsveje og udvikle havnene i Supsa og Constanta.

Har Kommissionen allerede taget eller agter den at træffe foranstaltninger herom?

Svar afgivet på Kommissionens vegne af Christopher Patten

(23. februar 2000)

Kommissionen erkender betydningen af olierørledningsprojektet mellem Constanta og Trieste. Det vil kunne formindske miljørisikoen i forbindelse med olietransporter gennem Bosporus og medvirke til en spredning af de sydøsteuropæiske landes energiforsyning ved at give dem adgang til ressourcerne i området omkring Det Kaspiske Hav, bl.a. via den Trans-Kaukasiske korridor og havnebyerne på Sortehavets vestkyst, herunder oliehavnen i Constanta.

Kommissionen erindrer om Fællesskabets standpunkt hvad angår betydningen af ressourcerne i området omkring Det Kaspiske Hav for den europæiske energiforsyning, behovet for et vist antal sikre forbindelsesveje til de europæiske og internationale markeder, samt vigtigheden af, at disse veje bygges af de pågældende investorer på grundlag af kommercielle kriterier.

På denne baggrund og i lyset af den kommende udvidelse af Fællesskabet samt behovet for en sikker energiforsyning iværksatte Kommissionen allerede i 1995 et mellemstatligt program for teknisk bistand (Inogate-Interstate Oil and Gas transport to Europe), idet den erkendte nødvendigheden af at fremme en integrering af olietransportinfrastrukturen mellem det tidligere Sovjetunionen, landene i Mellem- og Østeuropa og Fællesskabet.

Programmet har til formål at udvikle det regionale samarbejde mellem landene i disse områder for at skabe de nødvendige betingelser for at tiltrække offentlige og private investeringer med henblik på sanering og modernisering af de eksisterende infrastrukturer og på udvikling af nye forbindelsesveje, der vil være teknisk og økonomisk levedygtige og miljømæssigt acceptable.

Programmet har gjort det muligt at udarbejde en ny institutionel ordning for grænseoverskridende olietransport i overensstemmelse med de internationale normer (Inogate Umbrella Agreement). Denne ordning er hidtil blevet undertegnet af regeringsrepræsentanter fra seksten lande i Centralasien, Kaukasus, Mellem- og Østeuropa (ansøgerlande, herunder Rumænien) og på Balkan.

Gennem dette program har det været muligt at forelægge forskellige projekter for en forbindelse mellem området omkring Det Kaspiske Hav og de europæiske markeder via den trans-kaukasiske korridor, havnen i Supsa og havnene på Sortehavets vestkyst, navnlig projekterne Constanta-Trieste, Odessa-Gdansk, Burgas-Alexandropoulis, Burgas-Vlore. Kommissionen erkender, at projektet Constanta-Trieste har betydning for markederne i Sydøsteuropa, uden at dette dog skal opfattes som et udtryk for, at den foretrækker dette projekt.

Som led i Inogate-aftalen har de rumænske myndigheder til hensigt i nær fremtid at organisere et møde mellem industriministrene fra de lande, som eventuelt kan blive berørt af korridoren, med henblik på at fastlægge de institutionelle og tekniske betingelser forud for forelæggelsen af det endelige projekt for de berørte private og institutionelle investorer.

Kommissionen er parat til at yde teknisk bistand via Inogate-programmet til regeringerne i Rumænien og de lande, der vil kunne blive inddraget i projektet, med henblik på dets forberedelse og eventuelle gennemførelse.